Knattspyrnudeild Breiðabliks og hollenska stórliðið Ajax hafa komist að samkomulagi um vistaskipti hins unga og efnilega Kristians Nökkva Hlynssonar til Hollands . Kristian sem verður 16 ára gamall 24. Janúar þykir einn af efnilegustu knattspyrnumönnum Íslands . Hann varð síðasta sumar yngsti leikmaður sem hefur spilað leik fyrir Breiðablik í efstu deild þegar hann kom inn á í leik gegn KR þá 15 ára og 248 daga gamall . Kristian á einnig að baki 3 leiki fyrir U - 16 ára landslið Íslands . Kristian Nökkvi hefur lengi verið eftirsóttur af erlendum liðum og hefur meðal annars farið til Bayern Munchen og Ajax til prufu . Nú hefur hollenska liðið orðið ofan á í baráttunni um að tryggja sér þjónustu þessa efnilega marksækna miðjumanns . Að auki hafa Breiðablik og Ajax gert samstarfssamning um samstarf á komandi árum . Blikar óska Kristian Nökkva til hamingju með samninginn og hlakka til að fylgjast með honum þroskast og dafna sem knattspyrnumaður hjá þessu þekkta hollenska stórliði .